钦定古今图书集成/明伦汇编/家范典/第029卷 > 春秋四传 > 《葬夫人嬴氏》
## 钦定古今图书集成/明伦汇编/家范典/第029卷 > 春秋四传 > 《葬夫人嬴氏》

《春秋》宣公八年“夏六月戊子，夫人嬴氏薨。冬十月己
丑，葬我小君敬嬴。雨不克葬。庚寅，日中而克葬。”
《左传》：“雨不克葬，礼也。礼，卜葬先远日，避不怀也。”
《公羊传》：“顼熊者何？宣公之母也。而者何？难也。乃者何？
难也。曷为或言而，或言乃？乃难乎而也。”

《穀梁传》：“葬既有日，不为雨止，礼也。雨不克葬，丧不以
制也，而缓辞也，足乎日之辞也。”

《胡传》：敬嬴以其子宣公属诸襄仲，杀太子及其母弟，
虽假手于仲，实敬嬴之谋也。经书“子赤卒，夫人姜氏
归于齐”，其文无贬，而读者有伤切之意焉，则以秉彝
不可灭也。《传》谓哭而过市，市人皆哭敬嬴，逆天理、拂
人心之状惨矣，其于终事“雨不克葬”，著咎征焉，而谓
无天道乎？此皆直书以见人心与天理之不可诬者
也。夫丧事即远，有进无退。浴于中霤，饭于牖下，小敛
于户内，大敛于阼阶，殡于客位，迁于庙，祖于庭，塴于
墓。以吊宾，则其退有节；以虞事，则其祭有时，不为雨
止，礼也。雨不克葬，丧不以制也。或曰：“卜葬先远日，所
以避不怀也。”诸侯相朝与旅见天子，入门而雨霑服
失容，则废矧送终。大事，人情所不忍遽者，反可冒雨，
不待成礼而葬乎？潦车载蓑笠，士丧礼也。有国家者
乃不能为雨备，何也？且公庭之于墓次，其礼意固不
同矣。不得不可以为悦，无财不可以为悦，得之为有
财，古之人皆用焉而不能为之备，是俭其亲也，不亦
薄乎？故《穀梁子》曰：“雨不克葬，丧不以制也。厚葬，古人
之所戒，而墨之治丧”也以薄，又“君子之所不与，故丧
事以制”，《春秋》之旨也。